Roodt-gesin oor paspoorte in Rusland gestrandDie bekende Suid-Afrikaanse ekonoom Dawie Roodt, en sy vrou, Marina. (Foto: Verskaf) Die bekende Suid-Afrikaanse ekonoom Dawie Roodt en sy vrou, Marina, wag op hete kole in Moskou om te hoor of hulle binnekort Russiese paspoorte vir hul tweelingdogters kan kry sodat hulle weer die land kan verlaat. Weens sanksies teen Rusland werk Roodt se kredietkaart boonop nie in dié land nie en die gesin moes noodgedwonge geld leen. Yulia en Daria vier op 8 Mei hul negende verjaardag, maar in hierdie stadium is die gesin nie seker of hulle dit terug op Suid-Afrikaanse bodem gaan doen nie. Marina is ŉ Russiese burger en die gesin was in Sochi vir ŉ familielid se troue. Die kinders het dubbele burgerskap en het met hul Suid-Afrikaanse paspoorte na Rusland gereis. Hulle was vantevore al in Rusland, maar het destyds met hul Russiese paspoorte gereis. Roodt, ook aanbieder van Ontbytsake op kykNET, sê toe hulle Maandag na Suid-Afrika wou terugkeer, het Russiese doeanebeamptes geweier om toe te laat dat die kinders die land verlaat. Russiese wetgewing bepaal dat Russiese burgers slegs met Russiese reisdokumente in en uit die land mag reis – iets wat die gesin nie geweet het nie. “Op ŉ manier het ons in Rusland ingekom, lyk my per ongeluk, maar toe ons wil uitgaan, weier hulle dat die kinders die land verlaat,” het Roodt Woensdag gesê. Yulia en Daria (albei 8) het dubbele burgerskap, maar het met hulle SA paspoorte na Rusland gereis. (Foto: Verskaf) “Stel jou nou voor: In die middel van die nag hier teen twaalfuur, sê die paspoortbeampte vir jou – en hulle is nogal ŉ redelik arrogante klomp ineptokrate soos op die meeste plekke op lughawens – ons kan maar gaan as ons wil, ons moet net die kinders hier los.” Dit was uiteraard hoegenaamd geen opsie nie en die gesin het in die land aangebly. Weens Rusland se oorlog teen Oekraïne is bepaalde sanksies teen die land ingestel, wat onder meer behels die land is van die SWIFT-bankstelsel afgesny. Dít beteken Roodt kon nie eens sy kredietkaarte gebruik nie – en hulle het hul laaste kontantgeld uitgegee omdat hulle kort daarna op ŉ vliegtuig sou klim en geen nut daarvoor sou hê nie. “Ek het geen kontant nie en ons sit in die middel van die nag met ons twee kinders op die lughawe. Ons het geen blyplek nie, geen geld nie. Nou wat maak jy nou? “My vrou en die doeanemense baklei, die kinders is in trane. Ek het nie ŉ clue wat aangaan nie, want ek praat net ŉ paar woorde Russies, maar ek weet hier’s moeilikheid. “Dit is nogal traumaties. Dit is in die middel van die nag en jy word in ŉ kamertjie aangehou asof jy ŉ misdadiger is. Die kinders wil toilet toe gaan, maar jy kan nêrens heen gaan sonder dat iemand jou begelei nie.” Marina en die egpaar se dogters Yulia en Daria. (Foto: Dawie Roodt) Die gesin is later uit die lughawe gesit en Marina het haar familie se hulp ingeroep sodat hulle minstens blyplek het. Roodt, ŉ bekroonde ekonoom, moes noodgedwonge ŉ paar roebels leen sodat hulle kan betaal wat nodig is. “Hel, ŉ mens kom agter hoe verskriklik afhanklik jy van geld is. “Gelukkig het ons familie hier, want geld …” skerts hy. Dit neem klaarblyklik sowat vyf dae om ŉ paspoort vir ŉ kind in Rusland te bekom, maar Roodt sê onvoorsiene administratiewe probleme kan die proses vertraag. Hy het egter sy kontaknetwerk, onder wie die Russiese ambassadeur na Suid-Afrika met wie hy persoonlik bevriend is, ingespan om te probeer verseker die proses verloop seepglad – en so gou moontlik. “Maar ek is op my senuwees hieroor,” erken hy. Onder die bes moontlike omstandighede kry die kinders vandag reeds hul paspoorte en is die gesin vanaand op ŉ vlug terug na Suid-Afrika. Die slegste situasie denkbaar sal beteken dat hulle maande lank in die land gestrand kan wees, want sonder hul kinders gaan hulle nêrens nie. Maar hulle hou moed. Indien hulle nie binne die volgende dag of wat kan terugreis nie, sal Ontbytsake die naweek ook eers sonder sy gewilde aanbieder moet klaarkom. Die gesin verken intussen die afgelope paar dae die Russiese hoofstad, maar Roodt sê hy sou “veel eerder terug in Suid-Afrika wou wees as om in Moskou gestrand te wees”.